वाराणसी. रेप के बाद आत्महत्या मामले में पुलिस कार्रवाई को लेकर बीजेपी प्रदेश अध्यक्ष डॉ. लक्ष्मीकांत बाजपेयी ने एक बार फिर अखिलेश सरकार पर तीखा वार किया है। उन्होंने कहा, जब यूपी सरकार और उनकी पार्टी के मुखिया खुद रेपिस्ट का समर्थन करते हैं तो ऐसे में पुलिस से क्या उम्मीद की जा सकती है। डॉ. बाजपेयी ने मामले में पुलिस को जल्द ही कोई कार्रवाई करने की चेतावनी देते हुए कहा कि अगर ऐसा नहीं हुआ तो पार्टी आंदोलन करेगी।
मामला मिर्जापुर का है। यहां एक छात्रा संग रेप की वारदात को अंजाम दिया गया था। मामले में पुलिस द्वारा कोई कार्रवाई नहीं करने पर पीड़िता ने आत्महत्या कर ली थी। जिसके बाद बीजेपी प्रदेश ने प्रदेश सरकार के खिलाफ मोर्चा खोल दिया है। शनिवार को मीडिया से बातचीत में डॉ. लक्ष्मीकांत बाजपेयी ने सपा से बर्खास्त किए गए मंत्री ओमपाल नेहरा का भी जिक्र किया। उन्होंने कहा, सपा सरकार के लिए मुस्लिम तुष्टिकरण का इससे बेहतर मौका और क्या हो सकता है।
बता दें, राज्यमंत्री ओमपाल नेहरा ने मुसलमानों से अयोध्या में राम मंदिर और मथुरा में कृष्ण मंदिर बनवाने की अपील की थी, जिसके बाद उन्हें बर्खास्त कर दिया गया था। वहीं, यूपी के कैबिनेट मंत्री आजम खान द्वारा पीएम मोदी के पाकिस्तान दौरे का विरोध किए जाने पर लक्ष्मीकांत ने कहा, इन दिनों अमर सिंह की सपा से नजदीकियां बढ़ रही है। इसी को लेकर आजम खान बौखला गए हैं और उल्टे सीधे बयान दे रहे हैं। उन्होंने आजम खान को चेतावनी देते हुए कहा कि वे खुद सुधर जाएं, नहीं तो जनता सुधार देगी।
hin_Deva hin_Deva hin_Deva